U-I-232/09
Natisni
Opravilna št.:
U-I-232/09
Datum odločitve:
8. 4. 2010
ECLI:
ECLI:SI:USRS:2010:U.I.232.09
Akt:
Odlok o kategorizaciji občinskih cest v Občini Nazarje (Uradno glasilo občin Mozirje, Nazarje, Gornji Grad, Ljubno in Luče, št. 7/98 in Uradno glasilo Zgornjesavinjskih občin, št. 6/99, 1/2000 – popr. in 10/05), 6. tč.
Izrek:
Pobuda za začetek postopka za oceno ustavnosti in zakonitosti 6. točke Odloka o kategorizaciji občinskih cest v Občini Nazarje (Uradno glasilo občin Mozirje, Nazarje, Gornji Grad, Ljubno in Luče, št. 7/98 in Uradno glasilo Zgornjesavinjskih občin, št. 6/99, 1/2000 – popr. in 10/05), kolikor pod zaporedno številko 782260 kategorizira javno pot Lačja vas, v delu, ki poteka po zemljiščih s parc. št. 433, 434, 534/1, 524, 525, 536 in 537, vse k. o. Kokarje, se zavrže.
Evidenčni stavek:
Pobuda je prepozna, če ni vložena v enem letu od uveljavitve izpodbijanega predpisa, ki učinkuje neposredno, oziroma v enem letu od dneva, ko je pobudnik izvedel za nastanek škodljivih posledic.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jože Škrubej in Franc Hren, Nazarje
Datum vloge:
16. 10. 2009
Vrsta odločitve:
sklep
Vrsta rešitve:
zavrženje
Dokument:
US29079
Dokument v PDF obliki:
U-I-232-09.pdf
128 KB
Prenesite datoteko
U-I-232/09-4
8. 4. 2010
SKLEP
Ustavno sodišče je v postopku za preizkus pobude Jožeta Škrubeja in Franca Hrena, oba Nazarje, ki ju zastopa Jože Turk, odvetnik v Celju, na seji 8. aprila 2010
sklenilo:
Pobuda za začetek postopka za oceno ustavnosti in zakonitosti 6. točke Odloka o kategorizaciji občinskih cest v Občini Nazarje (Uradno glasilo občin Mozirje, Nazarje, Gornji Grad, Ljubno in Luče, št. 7/98 in Uradno glasilo Zgornjesavinjskih občin, št. 6/99, 1/2000 – popr. in 10/05), kolikor pod zaporedno številko 782260 kategorizira javno pot Lačja vas, v delu, ki poteka po zemljiščih s parc. št. 433, 434, 534/1, 524, 525, 536 in 537, vse k. o. Kokarje, se zavrže.
Obrazložitev
1. Pobudnika izpodbijata 6. točko Odloka o kategorizaciji občinskih cest v Občini Nazarje (v nadaljevanju Odlok), kolikor pod zaporedno številko 782260 kategorizira javno pot Lačja vas, v delu, ki naj bi potekala po njunih zemljiščih. Izpodbijani del Odloka naj bi bil v neskladju z Zakonom o javnih cestah (Uradni list RS, št. 33/06 – uradno prečiščeno besedilo, 45/08, 42/09 in 109/09) in s 33. členom Ustave.
2. Po tretjem odstavku 24. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) lahko pobudnik vloži pobudo, kadar podzakonski predpis ali splošni akt, izdan za izvrševanje javnih pooblastil, učinkuje neposredno in posega v pravice, pravne interese oziroma v pravni položaj pobudnika, v enem letu od njegove uveljavitve oziroma v enem letu od dneva, ko je pobudnik izvedel za nastanek škodljivih posledic. Če je izpodbijani predpis veljal že pred uveljavitvijo Zakona o spremembah in dopolnitvah Zakona o Ustavnem sodišču (Uradni list RS, št. 51/07 – v nadaljevanju ZUstS-A), začne teči enoletni rok za vložitev pobude šele z dnem uveljavitve ZUstS-A (tako Ustavno sodišče v odločbi št. U-I-113/08 z dne 2. 4. 2009, Uradni list RS, št. 30/09).
3. Odlok je v izpodbijanem delu začel veljati decembra 1998. Pobudnika sta pobudo vložila oktobra 2009, tj. več kot deset let po uveljavitvi Odloka oziroma več kot dve leti po uveljavitvi ZUstS-A. Da vlagata pobudo v roku enega leta od dneva, ko sta izvedela za nastanek škodljivih posledic, pa pobudnika ne zatrjujeta. Ker pobuda ni dopustna, jo je Ustavno sodišče zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik